Henning Berg
Store norske leksikon,Sport og spill,Ballsport,Fotball,Norsk fotball
Henning Berg er en norsk tidligere fotballspiller, back/midtstopper, og senere trener. Berg var blant annet på det norske laget som slo Brasil under VM i Frankrike i 1998.
Henning Berg er en av Norges mest meritterte fotballspillere gjennom tidene, med blant annet engelske seriemesterskap med to forskjellige klubber, Blackburn Rovers og Manchester United.Etter karrieren har Berg stort sett vært trener i Norge og utlandet, men også fotballkommentator i TV 2. Fakta Antall A-landskamper: 100, (1992–2004), hvorav 39 kamper som kaptein fra 1999 Antall mål: 9 Klubber: Vålerenga (1988–1991), Lillestrøm (1992), Blackburn (1993–1997 og 2000–2003), Manchester United (1997–2000), Glasgow Rangers (2003–2004). Ungdomsklubb: KFUM Klubber som trener: Lyn ( 2005–2008), Lillestrøm (2008–2011), Blackburn (2012) og Legia Warszawa (2014–2015), Videoton (2016–2017), Stabæk (2018–2019), Omonia Nikosia (2019–2022). Spillestil Henning Berg var en sterk og aggressiv midtstopper og høyreback. Han var flink til å takle, god med hodet og hadde en sikker pasningsfot. Meritter med landslaget Henning Berg spilte alle de tre kampene i VM i 1994, de to første som midtstopper, den siste som høyreback. Han spilte også alle kampene i VM 1998 som høyreback. Berg spilte den første kampen i EM 2000 som midtstopper, der han ble skadet og ikke kunne spille de to siste. Meritter i klubbfotball Henning Berg vant Mesterligaen (Champions League) med Manchester United i 1999, tre engelske seriemesterskap, med Blackburn i 1995 og Manchester United i 1999 og 2000, ett engelsk FA-cupmesterskap med Manchester United, også i 1999, samt ett ligacupmesterskap med Blackburn i 2002. Personlige meritter Henning Berg spilte 100 landskamper hvorav 39 som kaptein. Han er dermed den nordmannen som har tredje flest landskamper, etter Thorbjørn Svenssen og John Arne Riise, samt tredje flest kamper som kaptein bare slått av Thorbjørn Svenssen og Brede Hangeland. Henning Berg ble kåret til Årets Kniksen i 1999 og tildelt Kniksens hederspris for 2004. Les mer i Store norske leksikon Henning Berg i Norsk biografisk leksikon Litteratur E. Olsen, A. Scheie, P. Jorsett, O. Ulseth: Landslaget, J. M. Stenersens forlag, 1997 I. Bertelsen, T. H. Berglund, I. Odden: Oppslagsbok om norsk fotball, Wagner og Flust forlag, 2000